SoulBro

Soulbro ήταν ελληνικό συγκρότημα hip hop, που ανήκει στην πρώτη γενιά της ελληνικής ραπ σκηνής. Η καλλιτεχνική τους δραστηριότητα ξεκίνησε στα τέλη της δεκαετίας του 1990 και συνδέεται με την πρώιμη περίοδο διαμόρφωσης της hip hop κουλτούρας στην Ελλάδα.

 Ιστορικό 

 Πρώιμη περίοδος (1987–1994) 

Το συγκρότημα ιδρύθηκε το 1987 από τον Βαγγέλη Αμπατζή (Wise, αργότερα Ρυθμός) και τον Μανώλη Χασιώτη (Beast), μεγάλωσαν στη Νέα Ιωνία Αττικής και δραστηριοποιήθηκαν αρχικά στο graffiti και στο breakdance, πριν στραφούν στη μουσική δημιουργία. Οι ίδιοι έχουν αναφέρει ότι ήδη από το 1987 άρχισαν να εκφράζονται μέσω στίχων και μουσικής. 

Το 1988 δημιούργησαν το σχήμα με την ονομασία Rapsonic 2. Το 1989 συμμετείχαν στη ραδιοφωνική εκπομπή «Ρυθμοί του Δρόμου» στον σταθμό Κανάλι 107, με τον Αργύρη Καρτιανό. Κατά την περίοδο αυτή πραγματοποίησαν προσπάθειες για την κυκλοφορία δισκογραφικού υλικού, σε μια εποχή όπου το hip hop δεν είχε ακόμη εδραιωθεί στη ελληνική μουσική βιομηχανία. 

Το 1993 το σχήμα μετονομάστηκε σε Soulbro (από τις λέξεις soul = «ψυχή» και brother = «αδελφός»). 

 Σύνδεση με Freestyle Productions 
Αποτέλεσαν μέρος της κολεκτίβας Radicals, ενός πρώιμου πυρήνα καλλιτεχνών που δραστηριοποιούνταν γύρω από τη Freestyle Productions και ασχολούνταν με την ευρύτερη κουλτούρα του hip hop.

Το πρώτο τους δισκογραφικό βήμα πραγματοποιήθηκε με τη συμμετοχή τους στο maxi single R.E.A.L. ('Rap Elevates Above Law), στο οποίο συμμετείχαν επίσης καλλιτέχνες της ανερχόμενης τότε ελληνικής hip hop σκηνής, όπως οι Active Member, τα Ημισκούμπρια, οι Razastarr, οι ΝΕΒΜΑ κ.ά. Επίσης, με το τραγούδι «Επιβίωση» συμμετείχαν και στη συλλογική έκδοση Freestyle Collection Vol. 1, η οποία, αν και προετοιμάστηκε σε δοκιμαστικά αντίτυπα (test pressings), δεν κυκλοφόρησε επισήμως, καθώς δεν βρέθηκε εταιρεία να αναλάβει τη διανομή της.

 Δισκογραφική πορεία 
Το 1997 κυκλοφόρησε το άλμπουμ Επιβίωση, από την ανεξάρτητη εταιρεία «Διαγωγή Κοσμία», με διανομή της Eros Music. Ο δίσκος περιλάμβανε ενορχήστρωση από τον Δημήτρη Αραναούτογλου, στοιχείο που διαφοροποιούσε την παραγωγή του από τις τυπικές πρακτικές της εποχής.

Το 1999, μέσω της δισκογραφικής εταιρείας «Eros Music», κυκλοφόρησαν το single Πιο Δυνατά, το οποίο αποτέλεσε προπομπό του άλμπουμ Πανικός, που κυκλοφόρησε τον Οκτώβριο του 2000. Στο άλμπουμ συμμετείχαν, μεταξύ άλλων, οι Γιάννης Ζουγανέλης, Ημισκούμπρια, Μπέσσυ Αργυράκη, Έλενα Πατρόκλου και Άντζελα Μαυρωτά. Την ίδια περίοδο συμμετείχαν με τα τραγούδια «Έλα Μαζί Μου Στο Ρυθμό» και «Η Δύναμη Της Καρδιάς» στη συλλογική έκδοση Η Νέα Σκηνή Της Eros.

Στα τέλη του 2003 εντάχθηκε στο σχήμα ο Γιάννης Μπαντουράκης (Don't Ask). Το άλμπουμ Κεραυνός εν Αιθρία, ολοκληρωμένο από το 2004, κυκλοφόρησε ανεξάρτητα το 2005 μέσω διαδικτυακής διάθεσης στο hiphop.gr. Την ίδια χρονιά κυκλοφόρησε το Σε Πρώτο Πρόσωπο – Free Your Mind, ενώ το 2009 δημοσιεύθηκε στο SoundCloud η συλλογή The Remixes.

 Μέλη 

 Βαγγέλης Αμπατζής (Wise / Ρυθμός)
 Μανώλης Χασιώτης (Beast)
 Γιάννης Μπαντουράκης (Don't Ask) – από το 2003

 Δισκογραφία 

 Επιβίωση (1997)
 Πανικός (2000)
 Κεραυνός εν Αιθρία (2004)
 Σε Πρώτο Πρόσωπο – Free Your Mind (2005)
 The Remixes (2009)

 Σημασία 

Οι Soulbro δραστηριοποιήθηκαν σε μια περίοδο κατά την οποία το ελληνικό hip hop διαμορφωνόταν αισθητικά και θεματικά. Το έργο τους εντάσσεται στη φάση μετάβασης από τις ανεξάρτητες, περιορισμένης διανομής παραγωγές της πρώιμης σκηνής σε πιο οργανωμένες δισκογραφικές κυκλοφορίες.

Η πρώιμη ενασχόλησή τους με graffiti και breakdance τους εντάσσει οργανικά στο τετραπλό πολιτισμικό πλαίσιο της hip hop κουλτούρας (MCing, DJing, graffiti, breakdance). Η δισκογραφική τους παρουσία συνδέεται με την περίοδο εδραίωσης του ελληνόφωνου ραπ στα μέσα της δεκαετίας του 1990.

 Παραπομπές 

 Εξωτερικοί σύνδεσμοι 


 Beast Soulbro στο SoundCloud
Κατηγορία:Ελληνικά hip hop συγκροτήματα
Κατηγορία:Μουσικά συγκροτήματα από την Αθήνα
Κατηγορία:Ελληνικά μουσικά συγκροτήματα